Am nächste Morge hät eus eusi Stammbuslinie ADO nach Chichen Itza beförderet, wo mir e vierstündigi Erkundigstour durch die imposante Maya-Stätt unternoh händ. De Schweiss isch eus jedoch nur so abegloffe, dass mir immer wieder schattigi Plätzli ufgsuecht händ. Näbed Pyramide, Tämpel, Märthallene und erste basketballähnliche Spielfälder, häts au unterirdischi Flussläuf, sogenannti Cenotes gha (wo mer leider jedoch nöd hät chöne bade!!!). Bachnass  händ mir under eme schattespändende Baum uf eusi Wiiterfahrt gwartet, wo sich bereits s nächste Gwiiter gnöchered hät. Natürlich häts genau i dem Moment wo mir euses Gepäck iglade händ, voll abegsträzt. Immer no oder wieder nass sind mir im abeküehlte Bus richtig Tulum gsässe. Det hät eus e chliini Bungalowalag direkt am Strand erwartet. Unter em Moto "Ecoturismo" häts e gmeinsami Openairduschi gha (mit eme Gmisch us Süess- und Salzwasser), Bambushüttli mit Sandbode und Moskitonetz. Mir händ eus gfühlt wie im  Paradies - wiisse, fast mänscheleere Sand, türkisblaus Wasser, Bar mit Gireizli und feins Ässe. Erst wo mir am Abig i euses Hüttli unders löchrige Moskitonetz schloffe sind, händ mir de Haage a dem Ganze gmerkt - kein Ventilator bi ca 38 Grad!!! Pächnass sind mir i eusem Schweiss irgendwänn igschlafe und am Morge au wieder drin ufgwacht...Trotzdem nöd grad erholsame Schlaf, händ mir eus am Morge ufgmacht, die nahe, direkt am Meer glägne Mayaruine vo Tulum go zbsueche. Die einzigartig Lag direkt über de  Klippe und die parkähnlich Gstaltig hät die archäologisch Stätt speziell gmacht. De Namittag händ mir a eusem Strand uf gmüetliche Matte verbracht. Dank em Wind händ mir weniger heiss gha als i de Nacht, darum hettet mir am liebste mir grad det pfused - die viele Moskitos händ eus aber devo abghalte. Wo mir so gmüetlich det gläge sind und chli dösed händ, kämpft sich plötzlich e bis dahin unbemerkti Babyschildkrot direkt a eus verbii, de Wäg zum Meer füre. Wiiter vorne am Strand sind zwar vieli  Schildkrotenäster abgsperrt gsi, bi eusem Strandabschnitt hät jedoch nüt druf hiigwise. Eigentlich schlüpfed die Chliine au i de Nacht - das muess wohl Nachzügler oder es Frühchen gsi sii...Uf jede Fall es unglaublichs Erläbnis, wo mir natürlich uf Video festghalte händ!